***UČENIČKI DOM TINA UJEVIĆA***

***Zagreb, Avenija Gojka Šuška 4***

***P R A V I L N I K***

***O ZAŠTITI OD POŽARA***

Zagreb, svibanj 2025.

*Na temelju članka 21. Zakona o zaštiti od požara ( Narodne novine broj 92/10, 114/22) a u svezi s člankom 3. Pravilnika o sadržaju općeg akta iz područja zaštite od požara (Narodne novine broj 116/11),*Domski odbor na sjednici održanoj **30. 6. 2025.** godine donosi:

**PRAVILNIK O ZAŠTITI OD POŽARA**

1. **TEMELJNE ODREDBE**

**Članak 1.**

Izrazi koji se u ovom Pravilniku koriste za osobe u muškom rodu su neutralni i odnose se ravnopravno na muške i ženske osobe.

**Članak 2.**

Pravilnikom o zaštiti od požara (u daljnjem tekstu: Pravilnik) Učenički dom Tina Ujevića (u daljnjem tekstu: Ustanova) sukladno propisima, vlastitim planovima i potrebama, uređuje sustav zaštite od požara na nekretninama u svojem vlasništvu, odnosno na građevinama, građevinskim dijelovima, prostorijama i prostorima koje koristi, a sve s ciljem da se opasnost od nastanka i širenja požara svede na najmanju moguću razinu te da se poveća sigurnost ljudi i imovine.

**Članak 3.**

Ovim Pravilnikom uređuju se:

- temeljne odredbe u svezi provedbe i unaprjeđivanja zaštite od požara,

- obveze i odgovornosti vezane uz provedbu mjera zaštite od požara,

- mjere zaštite od požara kojima se otklanja ili smanjuje opasnost od nastajanja požara,

- ustrojstvo i način obavljanja unutarnje kontrole glede provedbe mjera zaštite od požara te ovlaštenja i dužnosti djelatnika koji obavljaju kontrolu,

- način upoznavanja djelatnika prilikom stupanja na rad ili raspored s jednog radnog mjesta na drugo radno mjesto s opasnostima od požara na tom radnom mjestu kao i način obuke djelatnika, glede mjera zaštite od požara te vođenje evidencije o tome,

- obveze radnika zaduženih za održavanje u ispravnom stanju opreme i sredstava za dojavu i gašenje požara,

- obveze rukovoditelja i drugih radnika za provedbu mjera za zaštitu od požara i odgovornosti zbog neprimjenjivanja propisanih ili naređenih mjera zaštite od požara,

- dužnosti radnika u slučaju nastanka požara,

- prijelazne i završne odredbe.

**Članak 4.**

Sastavni dio ovog Pravilnika su:

- popis i raspored vatrogasnih aparata,

- plan i program redovnog pregleda vatrogasnih aparata

**Članak 5.**

Stručne poslove zaštite od požara u Ustanovi obavljaju djelatnici službe zaštite od požara i radnici zaduženi za obavljanje poslova zaštite od požara i unaprjeđenje stanja zaštite od požara (u daljnjem tekstu: stručne osobe za zaštitu od požara), koji moraju ispunjavati uvjete utvrđene važećim zakonom kojim se uređuje zaštita od požara

(u daljnjem tekstu: Zakon), podzakonskim propisima donesenim na temelju Zakona i internim aktima Ustanove.

**Članak 6.**

Odredbe ovog Pravilnika primjenjuju se na sve osobe koje se po bilo kojoj osnovi nalaze u prostorima i prostorijama pod nadzorom Ustanove. Sve osobe koje se nalaze u prostorima pod nadzorom Ustanove moraju u slučaju nastanka požara i/ili potrebe evakuacije i spašavanja postupati prema istaknutim uputama i obavijestima koje se odnose na postupke za sprječavanje nastanka požara, odnosno po uputama radnika zaduženih za obavljanje poslova zaštite od požara u Ustanovi.

Sustav zaštite od požara i tehnoloških eksplozija obuhvaća norme ponašanja radnika i trećih osoba za vrijeme rada, kretanja i zadržavanje radnika i vanjskih izvođača za vrijeme rada, kretanja i zadržavanja u građevinama i na prostoru Ustanove, kao i tehničke normative, norme i upute u svezi građevina i sredstava rada.

**Članak 7.**

Svaki radnik dužan je provoditi mjere zaštite od požara na svom radnom mjestu i mjestu rada na način kako je utvrđeno Zakonom, podzakonskim aktima, odlukama tijela jedinica lokalne uprave i samouprave, ovim Pravilnikom i drugim posebnim uputama, upozorenjima i zabranama.

Obveze provođenja mjera zaštite od požara utvrđene stavkom 1. ovog članka odnose se na sve osobe koje se po bilo kojoj osnovi nalaze na radu, radi privremenog ili povremenog obavljanja posla te radi obavljanja posla po posebnom ugovoru.

Obveza upoznavanja i postupanja sukladno odredbama ovog Pravilnika i mjerama zaštite od požara koje se moraju poduzeti ili primjenjivati, a posebno pri obavljanju požarno opasnih radova (zavarivanje, lemljenje, rezanje i srodne tehnike rada), primjenjuje se na sve izvođače radova u prostorima i prostorijama pod nadzorom Ustanove.

Radnici vanjskih izvođača koji obavljaju određene poslove u prostorijama Ustanove, dužni su provoditi mjere zaštite od požara prilikom obavljanja tih radnji i držati se naredbi i naputaka odgovorne osobe za zaštitu od požara.

**II. MJERE ZAŠTITE OD POŽARA**

**Članak 8.**

Poslovi zaštite od požara koji se obavljaju u svrhu zaštite od požara naročito su:

- izrada prijedloga općih akata iz zaštite od požara za potrebe Ustanove,

- čuvanje dokumentacije o pregledima i ispitivanjima, sukladno posebnim propisima,

- suradnja sa stručnim pravnim osobama koje se bave poslovima zaštite od požara,

- unutarnji nadzor nad provedbom mjera zaštite od požara u Ustanovi,

- vođenje evidencija u okviru aktivnosti servisiranja i ispitivanja sustava za dojavu i gašenje požara,

- vođenje evidencija o požarima u prostorima pod nadzorom Ustanove,

- prijava požara nadležnom tijelu,

- planiranje i održavanje protupožarnih vježbi te vježbi evakuacija i spašavanja,

- propisivanje mjera zaštite od požara za vrijeme privremeno povećanog rizika od nastanka požara,

- nadzor nad provedbom mjera zaštite od požara,

- nadzor u tijeku i nakon završetka radova na održavanju ili rekonstrukciji građevina ili dijelova građevina, kontrola pridržavanja mjera zaštite od požara prilikom radova s otvorenim plamenom, zavarivanja ili lemljenja,

- nadzor nad poslovima ispitivanja i servisiranja uređaja za dojavu i zaštitu od požara,

- redoviti pregledi vatrogasne opreme i sredstava, sukladno posebnim propisima,

- upoznavanje s općim mjerama zaštite od požara i osposobljavanje radnika iz područja zaštite od požara,

- sudjelovanje u planiranju mjera zaštite od požara te pripremanje i prikupljanje podataka iz svog djelokruga rada u svrhu izrade izvješća o stanju zaštite od požara u Ustanovi,

- pribavljanje propisane dokumentacije o pregledima i ispitivanjima u području zaštite od požara te poticanje radnika s posebnim ovlastima na uklanjanje nedostataka utvrđenih pregledima i ispitivanjima,

- organiziranje uklanjanja nedostataka iz zaštite od požara utvrđenih unutarnjim nadzorima ili pregledima inspektora zaštite od požara i nadzor nad provedbom otklanjanja nedostataka u zadanim rokovima,

- izdavanje odobrenja za poslove zavarivanja i radova s otvorenim plamenom s opisom mjera koje je potrebno poduzeti na temelju pisanog zahtjeva izvođača radova, sukladno posebnim propisima,

- izdavanje odobrenja za obavljanje i drugih radova koji mogu činiti opasnost od nastanka požara, s opisom mjera za zaštitu od požara, sukladno posebnim propisima,

- praćenje i proučavanje propisa, normi i stručne literature radi promicanja zaštite od požara u Ustanovi,

- usklađivanje aktivnosti i poslova zaštite od požara prema svim organizacijskim jedinicama u Ustanovi.

**Članak 9.**

U cilju otklanjanja uzroka nastajanja požara, spašavanja ljudi i imovine ugroženih požarom u građevinama, građevinskim dijelovima kao i na prostorima oko njih i ostalim prostorima razvrstanim u kategoriju ugroženosti primjenjuju se mjere zaštite od požara koje se odnose na:

- projektiranje i izvođenje radova na adaptaciji i rekonstrukciji na postojećim građevinama i građevinskim dijelovima, odnosno projektiranje i izgradnja novih građevina i građevinskih dijelova, te ugradnju uređaja i opreme u njima,

- izvođenje i održavanje raznih instalacija (elektroinstalacija, plinskih, gromobranskih,

ventilacijskih, toplinskih, kanalizacijskih, za transport tekućina i sl.) tako da ne predstavljaju opasnost od požara,

- skladištenje i čuvanje zapaljivih tekućina i plinova, eksplozivnih i drugih opasnih tvari u za to izgrađenim građevinama i prostorima,

- pretakanje, prijevoz i prenošenje zapaljivih i eksplozivnih tvari,

- određivanje mjesta i uvjeta za čuvanje masnih krpa, pamučnjaka i drugih zapaljivih i

samozapaljivih otpadaka koji se nalaze na prostorima u proizvodnim pogonima i drugim prostorijama,

- čuvanje i korištenje zapaljivih tekućina, tekućih plinova i drugih opasnih tvari koje se drže u proizvodnim pogonima za potrebe tehnološkog procesa za rad jedne smjene te u drugim pomoćnim prostorijama,

- skladištenje sirovina, poluproizvoda i gotovih proizvoda, a posebno lakozapaljivih, zapaljivih, eksplozivnih i drugih opasnih tvari,

- održavanje čistoće u građevinama i njihovim dijelovima, odnosno uklanjanje otpadaka i drugih tvari, na za to određena mjesta,

- određivanje posebnog načina zaštite u proizvodnim i drugim građevinama i njihovim

dijelovima u kojima se koriste zapaljive tekućine ili druge zapaljive opasne tvari koje

zbog isparavanja ili stvaranja eksplozivnih smjesa mogu prouzročiti požar ili eksploziju,

- označavanje i održavanje ulaza, izlaza, prolaza i protupožarnih putova unutar građevina i prostora oko njih za prilaz, odnosno prolaz vatrogasnih vozila,

- postavljanje upozorenja, uputa, informacija i oznaka zabrana (o pušenju, unošenju otvorene vatre, zavarivanju i sl.),

- uporabu uređaja za grijanje i njihovo održavanje kao i mjere za smanjenje opasnosti,

- opskrbljenost građevina i građevinskih dijelova i prostora hidrantima, vatrogasnim aparatima i drugom propisanom opremom i uređajima za gašenje požara, a čiji se broj, vrsta i lokacija utvrđuju Pravilnikom o održavanju i izboru vatrogasnih aparata.

**Članak 10.**

Prilikom određivanja mjera zaštite od požara koriste se postojeći, zakonski i tehnički propisi i mjere zaštite, a ostale mjere zaštite od požara reguliraju se ovim Pravilnikom kojim se propisuju posebne mjere zaštite od požara.

Na temelju pisanih primjedbi i prijedloga stručnih osoba za zaštitu od požara voditelj organizacijske jedinice Ustanove nadležne za poslove zaštite od požara dužan je:

- planirati sredstva za nabavu, održavanje i ispitivanje stabilnih sustava za dojavu i gašenje požara,

- planirati sredstva za nabavu, održavanje i ispitivanje vatrogasnih aparata za početno gašenje požara,

- osigurati uvjete za čuvanje dokumentacije prema propisima zaštite od požara,

- osigurati uvjete za provođenje internog nadzora stručne osobe za zaštitu od požara.

**Način obavljanja unutarnjeg nadzora nad provedbom mjera zaštite od požara te ovlaštenja, obveze i odgovornosti za obavljanje unutarnjeg nadzora**

**Članak 11.**

Unutarnji nadzor nad provedbom mjera zaštite od požara obavljaju stručne osobe za zaštitu od požara. Unutarnji nadzor obavlja se obilaskom prostora pod nadzorom Ustanove, i to najmanje 4 (četiri) puta godišnje.

Unutarnji nadzor će se obaviti uvijek prije odlaganja zapaljivih plinova i tekućina u za to novo određenu prostoriju, prije započinjanja radova zavarivanja, lemljenja i rada s otvorenim plamenom i nakon završetka tih radova, kao i nakon rekonstrukcije građevina, građevinskih dijelova, prostorija i prostora te stabilnih sustava za dojavu i gašenje požara.

Svaki radnik Ustanove dužan je eventualno uočene nepravilnosti iz područja zaštite od požara dojaviti stručnoj osobi zaštite od požara zaduženoj za određenu lokaciju.

Stručna osoba za zaštitu od požara dužna je poduzeti sve potrebne mjere iz svoje nadležnosti kako bi se uklonile uočene nepravilnosti. Ako je potrebno poduzeti mjere koje nisu u nadležnosti stručne osobe za zaštitu od požara, o istom su dužne pisano izvijestiti neposrednog rukovoditelja.

**Članak 12.**

Tijekom unutarnjeg nadzora stručna osoba za zaštitu od požara osobito je dužna:

- izvršiti vizualni pregled razmještaja i opremljenosti vatrogasnih aparata te obaviti sve radnje sukladno posebnim propisima,

- izvršiti vizualni pregled opremljenosti hidrantskih ormarića, odnosno cjelovitosti sredstava za kontrolu otvaranja ormarića,

- izvršiti vizualni pregled opremljenosti znakovima upozorenja i opasnosti od požara, uputama za obavljanje poslova kod kojih je moguć nastanak požara, znakovima opasnosti od požara i znakovima uzbunjivanja, oznakama puteva za evakuaciju, označenosti vatrogasnih pristupa i ostale vatrogasne opreme,

- pratiti rokove ispitivanja strojeva, uređaja i instalacija, sukladno posebnim propisima,

- izvršiti uvid u knjigu održavanja svih stabilnih sustava za dojavu požara i gašenje požara,

- provjeravati provođenje mjera zaštite od požara u skladištima za držanje zapaljivih tekućina i plinova,

- izvršiti vizualni pregled vatrogasnih pristupa i površina za operativni rad vatrogasne tehnike,

- izvršiti vizualni pregled prohodnosti i označenosti evakuacijskih puteva,

- izvršiti vizualni pregled sigurnosne rasvjete,

- provjeravati poštivanje posebnih mjera zaštite od požara na mjestima povećane opasnosti od nastanka i širenja požara,

- provjeravati stanje čistoće, količine i razmještaja robe, gorive ambalaže, arhivirane dokumentacije i zapaljivih materijala.

**Članak 13.**

Unutarnji nadzor nad provedbom mjera zaštite od požara u prostorijama i prostorima Ustanove provode radnici i njihovi neposredni rukovoditelji .

Informaciju o uočenim nepravilnostima iz zaštite od požara osoba iz stavka 1. ovog članka dužna je dojaviti pisanim putem svom neposredno nadređenom rukovoditelju i stručnoj osobi za zaštitu od požara zaduženoj za određenu lokaciju.

U slučaju potrebe poduzimanja neodložnih mjera, radi privremeno povećanog požarnog rizika, osoba iz stavka 1. ovog članka će izvijestiti svog neposredno nadređenog rukovoditelja usmeno ili telefonom, a zatim provesti potrebne mjere u dogovoru sa stručnom osobom za zaštitu od požara. Nakon poduzetih mjera sačinit će pisano izvješće o vrsti i opsegu opasnosti i provedenim mjerama. Jedan primjerak izvješća prosljeđuje se stručnoj osobi za zaštitu od požara zaduženoj za određenu lokaciju.

**Članak 14.**

Tijekom unutarnjeg nadzora iz članka 13. ovog Pravilnika, osoba iz članka 13. stavka 1. osobito je dužna:

- izvršiti vizualni pregled prohodnosti i označenosti puteva za evakuaciju, sigurnosne rasvjete, vatrogasnih pristupa i površina za operativni rad vatrogasne tehnike,

- izvršiti vizualni pregled dostupnosti vatrogasnih aparata te unutarnjih i vanjskih hidranata,

- vizualno utvrditi stanje instalacija i opreme koja može biti uzrokom nastanka širenja požara,

- provjeravati pravilno korištenje pokretnih sredstava i peći za zagrijavanje prostora, korištenje štednjaka i kuhala,

- provjeravati poštivanje i provođenje mjera za zaštitu od požara u prostorijama za držanje zapaljivih tekućina i plinova,

- provjeravati poštivanje mjera zabrane pušenja i korištenja otvorenog plamena ili pokretnih uređaja za zagrijavanje na mjestima gdje njihova upotreba nije dozvoljena,

- provjeravati poštivanje posebnih mjera zaštite od požara na mjestima povećane opasnosti od nastanka i širenja požara

- brinuti o stanju čistoće, količini i razmještaju robe, gorive ambalaže, arhivirane dokumentacije i zapaljivih materijala,

- predlagati pokretanje stegovnog postupka protiv radnika koji se ne pridržava mjera zaštite od požara, sukladno odredbama Zakona o radu i Pravilnika o radu.

**Članak 15.**

Kada prilikom obavljanja unutarnjeg nadzora nad provođenjem mjera zaštite od požara osobe iz članka 13. stavka 1 utvrde da su bitno narušene ili da se ne provode mjere zaštite od požara dužne su zatražiti od odgovarajuće osobe s posebnim ovlastima i odgovornostima:

- udaljiti radnika sa mjesta rada ako svojim postupcima neposredno ugrožava sigurnost ljudi i/ili imovine u smislu odrednica ovog Pravilnika,

- naložiti prekid obavljanja svakog posla ili radnje kojom se neposredno ugrožava sigurnost ljudi i/ili imovine u smislu odrednica ovog Pravilnika

**Članak 16.**

Stručna osoba za zaštitu od požara dužna je svakog radnika Ustanove, radnika druge pravne osobe ili fizičku osobu - obrtnika, učenika ili studenta na praksi ili bilo koju drugu osobu na radu koji prvi put ulaze u radni prostor Ustanove upoznati s opasnostima nastanka i širenja požara u radnom okolišu, planovima evakuacije i spašavanja kao i s općim i posebnim mjerama zaštite od požara u tom radnom prostoru, odnosno u prostorima pod nadzorom Ustanove.

Stručna osoba za zaštitu od požara može izvršiti provjeru poznavanja rada s opremom i uređajima za gašenje požara, a ovisno o rezultatu provjere zatražiti od neposrednog rukovoditelja radnika da istog uputi na ponovno osposobljavanje iz područja zaštite od požara.

Stručna osoba za zaštitu od požara dužna je upoznati osobe iz stavka 1. ovog članka s rasporedom vatrogasnih aparata, hidranata, putovima za evakuaciju, postupcima u slučaju nastanka požara te postupcima kojima se smanjuje rizik od nastanka požara.

**Članak 17.**

Stručna osoba za zaštitu od požara, ovisno o lokaciji za koju je zadužena, obvezna je svakog novozaposlenog radnika Ustanove upoznati s opasnostima od nastanka i širenja požara, provedbom općih mjera zaštite od požara te ga osposobiti za rukovanje priručnom opremom i sredstvima za gašenje početnih požara.

Poslovi iz stavka 1. ovog članka provode se prema ovlaštenju za provođenje osposobljavanja iz područja zaštite od požara kojeg izdaje ministarstvo nadležno za unutarnje poslove .

**Članak 18.**

Obveza osposobljavanja iz članka 16. ovog Pravilnika ne odnosi se na radnike koji su položili stručni ispit sukladno posebnim propisima kojima se uređuje polaganje stručnih ispita u području zaštite od požara ili su stekli zanimanje ili zvanje vatrogasca, ako o istom posjeduju valjanu dokumentaciju.

O usvojenim općim znanjima vodi se evidencija i izdaje potvrda. Jedan primjerak potvrde čuva se u organizacijskoj jedinici Ustanove nadležnoj za poslove zaštite od požara, a drugi se dostavlja organizacijskoj jedinici Ustanove nadležnoj za upravljanje ljudskim resursima.

**Članak 19.**

Osposobljavanje iz članka 16. ovog Pravilnika provodi se u radno vrijeme radnika i na trošak Ustanove, a svaki radnik Ustanove obvezan je uspješno završiti predmetno osposobljavanje.

Svi prostori pod nadzorom Ustanove štite se vatrogasnim aparatima za početno gašenje požara, a njihov broj, vrsta i razmještaj utvrđuje se sukladno posebnom propisu.

O broju, vrsti i razmještaju vatrogasnih aparata vodi se evidencija u organizacijskoj jedinici Ustanove nadležnoj za obavljanje poslova zaštite od požara.

Nadzor ispravnosti vatrogasnih aparata provode stručne osobe za zaštitu od požara, a servisne poslove obavlja ovlaštena pravna ili fizička osoba - obrtnik s kojom je Ustanova dogovorila obavljanje navedenih poslova, na način i u rokovima određenim posebnim propisom.

**Članak 20.**

Ostale tehničke mjere zaštite od požara primjenjuju se temeljem elaborata o zaštiti od požara koji je sastavni dio projekta građevine, propisa tijela nadležnog za poslove građenja, odluka tijela lokalne i područne samouprave, posebnog propisa, procjene ugroženosti od požara, naloga inspektora zaštite od požara te potreba Ustanove.

**Članak 21.**

Svi radnici Ustanove, radnici drugih pravnih osoba ili fizička osoba - obrtnik koji rade s Ustanovom u okviru obavljanja svojih poslova dužni su odmah dojaviti nastanak požara ili nastanak opasnosti pojave požara.

U građevinama i prostorima pod nadzorom Ustanove u kojima je osigurana stalna zaštita osoba i imovine, radnici ili druge osobe koje obavljaju navedene poslove dužni su u okviru redovitog obilaska i čuvanja građevina i prostora motriti, javljati i uzbunjivati u slučaju nastanka požara na način utvrđen ovim Pravilnikom.

**Članak 22.**

Svi radnici Ustanove, radnici drugih pravnih osoba ili fizička osoba - obrtnik koji rade s Ustanovom, kada uoče neposrednu opasnost od nastanka požara, dužni su otkloniti opasnost. Ako primijete požar, dužni su svim raspoloživim sredstvima za gašenje pristupiti početnom gašenju požara, ako to mogu učiniti bez opasnosti za svoj život i zdravlje odnosno život i zdravlje drugih osoba.

Nakon uspješne intervencije početnog gašenja požara, osobe iz stavka 1. ovog članka dužne su o tome obavijestiti neposrednog rukovoditelja, koji je dužan o događaju pisano izvijestiti stručnu osobu za zaštitu od požara zaduženu za određenu lokaciju.

**Članak 23.**

U slučaju većeg razvoja požara i/ili zadimljenosti prostora, a kada nije moguće izvesti početno gašenje požara osobe iz članka 21. stavka 1. ovog Pravilnika dužne su odmah i bez odgode dojaviti požar službi zaštite i spašavanja - pozivom na broj 112.

Dojava požara nadležnim službama iz stavka 1. ovog članka mora biti jasna, precizna i sažeta, s točnim podacima o:

-mjestu nastanka požara, lokaciji, adresi,

-poziciji požara (na otvorenom, na katu objekta, u podrumu, u blizini većih izvora opasnih i/ili zapaljivih tvari i sl.),

-pretpostavljenoj ugroženosti osoba i/ili imovine,

-osobnim podacima (ime i prezime osobe koja dojavljuje požar).

Nakon dojave požara, osobe iz članka 21. stavka 1. ovog Pravilnika, obavijestit će o nastalom požaru neposrednog rukovoditelja, odnosno radnika ili drugu osobu koja obavlja poslove zaštite osoba i imovine, a koji o nastanku požara odmah obavještavaju i stručnu osobu za zaštitu od požara zaduženu za navedenu građevinu i/ili prostor.

**III. OSNOVNE MJERE ZAŠTITE OD POŽARA**

**Članak 24.**

Pod osnovnim mjerama zaštite od požara prema ovom Pravilniku smatraju se građevinske mjere zaštite od požara, mjere zaštite od požara na električnim uređajima i instalacijama, mjere zaštite od požara na sustavu zaštite od djelovanja munje na građevinama (gromobranskim instalacijama), te mjere zaštite od požara na instalacijama grijanja i ventilacije.

**Građevinske mjere zaštite od požara**

**Članak 25.**

Pod građevinskim mjerama zaštite od požara smatra se svaka građevinska aktivnost prilikom adaptacije, rekonstrukcije ili gradnje čiji je cilj:

- zaštita osoba koje se nalaze u građevini i građevinskim dijelovima,

- zaštita drugih osoba koje se nalaze u njihovoj neposrednoj blizini,

- sprječavanje širenja požara – lokaliziranje,

- očuvanje vrijednosti dobara u građevini i građevinskim dijelovima,

- očuvanje samog objekata i njegovih dijelova.

**Članak 26.**

Građevinske mjere zaštite od požara treba provoditi prilikom adaptacije i rekonstrukcije ili gradnje nove građevine ili dijela građevine.

**Izlazi i evakuacijski putovi**

**Članak 27.**

Cjelokupan prostor na hodnicima i drugim evakuacijskim putovima mora uvijek biti slobodan i nezakrčen.

Nagazna površina podova na izlaznim putevima ne smije imati nikakvih mehaničkih oštećenja, napuknuća, te ne smije biti neravna, niti imati naglih promjena visina.

Podne obloge i mobilni prekrivači moraju biti izrađeni od samogasivog materijala i dobro pričvršćeni za podlogu. Oštećeni dijelovi na njima ne smiju se krpati. Oštećeni dijelovi podnih obloga moraju se u cijelosti izmijeniti.

**Članak 28.**

Na izlazima i izlaznim putovima namijenjenim za evakuaciju smjer izlaza mora biti vidljivo označen natpisom i strelicom tako da su isti vidljivi i danju i noću.

Za evakuaciju u slučaju opasnosti mora se izraditi plan evakuacije za sve objekte i građevinske dijelove u vlasništvu ili na korištenju Ustanove.

U izlazima i izlaznim putovima koji se koriste za evakuaciju na zidu mora biti ovješen

grafički plan evakuacije s označenim smjerom izlaska s tog mjesta u slobodan prostor. Grafički planovi evakuacije moraju se postaviti na vidljivim mjestima u svim dijelovima građevine, na glavnim evakuacijskim putovima i izlazima iz objekta na svim etažama.

**Članak 29.**

Putovi evakuacije moraju biti izvedeni i smješteni tako da vode nezavisno na ulicu ili otvoren siguran prostor dovoljno prostran da se osobama koje sudjeluju u evakuaciji omogući odmicanje od građevine te brzo i sigurno napuštanje tog prostora.

Najveća dužina puta evakuacije osoba do sigurnog prostora može iznositi 50 metara u

prizemnim i 30 metara u katnim objektima.

Vrata na putovima evakuacije moraju biti izvedena tako da se moraju otvarati u smjeru evakuacije. Ta vrata moraju biti zaokretna i izvedena od negorivog materijala.

Rukohvati i ograde na stepeništu trebaju biti stabilno pričvršćeni na konstrukciju građevine.

**Otvori u zidovima**

**Članak 30.**

Sva vrata u građevinama moraju se lako otvarati i zatvarati.

Sva vrata se moraju otvarati u smjeru izlaska (evakuacije), a na vratima se ne smije mijenjati smjer otvaranja niti se smiju privremeno ili stalno ukloniti.

Sva vrata u skladištima zapaljivih tvari i materijala trebaju biti od negorivog materijala. Ako su vrata ostakljena staklo na njima ne smije biti napuknuto ili razbijeno.

Okomito klizajuća ili rolo vrata ne mogu se koristiti na evakuacijskim putovima, a ne preporučuju se ni za zaštitu ostalih otvora koji se mogu koristiti kao izlazi, jer se u požaru deformiraju i ne mogu se lako otvoriti.

**Članak 31.**

Svi prozori predviđeni za otvaranje moraju se lako otvarati i zatvarati s poda. Prozorska stakla ne smiju biti napuknuta ili razbijena.

Prozori kao nadsvjetla mogu se postavljati u pregradnim zidovima samo unutar požarnog sektora.

Prozori od tankog stakla (debljine 3 mm) koji se u fasadnim zidovima nekih građevina

koriste kao otvori za odvođenje dima i topline u slučaju požara, moraju biti izvedeni na takav način da se onemogući širenje požara okomito po fasadi.

**Članak 32.**

Stubišta i energetski kanali moraju biti odijeljeni požarnim zidovima od ostalih prostora.

Otvori za prolaz transportnih traka ili sličnih uređaja trebaju imati uređaje za automatsko isključivanje iz pogona i protu-požarnu zaklopku za sprječavanje širenja požara ili vodenu zavjesu.

Otvori koji služe za provođenje instalacija trebaju na mjestima prolaza iz prostora u drugi prostor biti brtvljeni sa atestiranim negorivim materijalima, a ventilacijski i klimatizacijski kanali štićeni protupožarnim zaklopkama kao što i otvori s vanjske strane objekata trebaju biti protupožarno brtvljeni horizontalno i vertikalno (toplovodne cijevi, energetski kablovi i slično).

**Zidovi, stupovi i stropovi**

**Članak 33.**

Zidovi ne smiju biti oštećeni (pukotine) i trebaju imati negorive obloge bez obzira jesu li nosivi ili pregradni.

Zaštitne obloge zidova trebaju cijelom površinom prekrivati zid, ne smiju imati oštećenja, pukotine i odvajati se od zida.

Ako je obloga u obliku ploča treba kontrolirati ispravnost pričvršćenja na zid.

Potrebno je kontrolirati negorivost obloga i ne smije se obavljati zamjena negorivih obloga s gorivim.

Sve preinake na zidovima mogu se obavljati samo na temelju dobivene suglasnosti na tehničku dokumentaciju od Inspekcije zaštite od požara kad se radi o rekonstrukciji ili gradnji nove građevine za koju treba građevinska dozvola. Za ostale slučajeve suglasnost zatražiti od odgovorne osobe za zaštitu od požara u Ustanovi.

Oštećenja na zidovima (pukotine, otpadanje) treba popraviti. Popravlja se s materijalom istih protupožarnih karakteristika kao i prijašnji.

U protupožarnim zidovima ne smiju se ostavljati nezaštićeni naknadno probijeni otvori, a ako se kroz njih provodi instalacija ili sl. treba otvor zatvoriti vatrootpornim materijalom.

U blizini zidova od gorivog materijala ne smiju se postavljati naprave za zagrijavanje niti drugi izvori topline.

**Članak 34.**

Zaštitni premazi trebaju se obnavljati ako su se počeli ljuštiti ili otpadati. Pregled zidova i stupova mora se obavljati jedanput u godini, požarnih zidova svakih 6 mjeseci, a mjesta prolaza instalacija svaka 3 mjeseca.

**Članak 35.**

Sve stropove, odnosno međukatne konstrukcije, korisnik pod čijim su nadzorom treba redovno pregledavati i kontrolirati te uočene nedostatke odmah sanirati.

Na stropove evakuacijskih putova ne smiju se radi dekoracije stavljati gorive obloge ili izrađivati spušteni stropovi s gorivim oblogama.

**Članak 36.**

Svi podovi, bez obzira na kakvu međukatnu konstrukciju su postavljeni, ne smiju imati nezaštićene otvore. Svaki otvor ili oštećenje u podu, napravljen radi izvođenja bilo kakvih radova mora se nakon dovršetka istih dovesti u prijašnje stanje.

Otvori za provođenje instalacija moraju biti zabrtvljeni vatrootpornim materijalom.

U prostorijama gdje se mogu razliti zapaljive tekućine ne smiju se postavljati pokrivači od gorivog materijala, a pod mora biti nepropustan. Svaki otvor ili oštećenje u podu radi izvođenja bilo kakvih radova mora se odmah dovesti u prijašnje stanje. Otvori za provođenje instalacija moraju biti zabrtvljeni vatrootpornim materijalom.

Pregled podova treba obavljati jedanput godišnje, a pregled pokrivača i eventualnih otvora svakih šest mjeseci.

**Pokrovi i krovišta**

**Članak 37.**

Pri izgradnji krovišta treba se pridržavati slijedećeg:

- izbjegavati skladišta s tavanskim prostorom, a također i sve krovne konstrukcije sa

šupljinama,

- krovišta u pravilu trebaju biti puna, izvedena od negorivog materijala,

- gorivi materijal može se upotrebljavati samo u minimalnim količinama koliko je

potrebno za hidroizolaciju (ne toplinsku),

- krovište treba pratiti požarni sektor tako da se njime ne može proširiti požar iz jednog sektora u drugi. Radi toga treba izvesti na granici požarnih sektora produžetke požarnih zidova iznad krovišta najmanje 30 cm, ili s obje strane granice sektora izvesti potpuno negoriv dio krovišta dimenzija 2x160 cm,

- konstrukcija krovišta treba imati optimalnu otpornost protiv požara, a najmanje 30

minuta, što se kod neotpornih konstrukcija postiže protupožarnim premazima.

**Članak 38.**

Krovni pokrivač ne smije imati mehaničkih oštećenja.

Ako je krovište izvedeno s određenom otpornosti protiv požara, nosive konstrukcije i pokrivači ne smiju se popravljati s gorivim materijalom.

U prostoru tavana ne smiju se ostavljati niti držati nikakvi gorivi građevinski materijali niti predmeti koji mogu prouzročiti požar.

Na krovištima na kojima ne postoje ugrađene ljestve ili stepeništa, potrebno je osigurati pristup i prostor za postavljanje pomičnih ljestava.

**Dimnjaci**

**Članak 39.**

Vratašca dimnjaka moraju se izvesti iz čvrstog i negorivog materijala, s okvirom koji mora biti dobro pripasan otvoru i bez mogućnosti propuštanja dima.

Vratašca se stavljaju u pravilu u podrumu i na tavanu. Ne smiju biti u skladišnim prostorijama, spremištima, garažama, prostoru za smještaj ili preradu lakozapaljivih tvari. Pristup do vratašca mora biti uvijek slobodan.

Zidovi zidanih dimnjaka u tavanskim prostorijama ili potkrovlju i iznad njega moraju biti bez oštećenja (pukotina).

Pregled tavanskih prostora, te dimnjaka treba obavljati prije početka loženja i nakon završetka sezone loženja.

**Ostale građevinske konstrukcije**

**Članak 40.**

Skladišni prostori i prostori za uredsko poslovanje trebaju biti podijeljeni na požarne sektore. Ovisno o veličini skladišta i uredskog prostora te požarnom opterećenju treba utvrditi požarne sektore i odgovarajuću otpornost protiv požara protupožarnih zidova na granici požarnih sektora.

Istake ili dogradnje nižih dijelova građevina trebaju biti takve širine da ne sprječavaju pristup vatrogasne tehnike do otvora na višim dijelovima građevine.

**Prometnice i prilazi**

**Članak 41.**

U cilju sprječavanja širenja i prenošenja požara s jedne građevine na drugu, te radi osiguranja mogućnosti intervencije u slučaju požara mora se osigurati slobodan prostor oko njih. Na tom prostoru ne smiju se skladištiti niti privremeno odlagati različiti predmeti ili uređaji, parkirati ni sl.

Pristupne ceste i požarni putovi u Ustanovi moraju biti stalno održavani glede sposobnosti za promet vozilima tako:

- da se redovito čiste,

- da se na njima ne obavljaju nikakvi građevinski radovi dok nije osiguran drugi pristup

do građevina (zaobilaznica, premoštenje preko prekopa i sl.),

- da nisu zakrčeni vozilima,

- da su opskrbljene odgovarajućom signalizacijom i znakovima.

Potrebno je osigurati na slobodnom prostoru oko građevina pristup nadzemnim ili

podzemnim hidrantima.

**Mjere zaštite od požara na električnim instalacijama i uređajima**

**Članak 42.**

U prostorijama srednje naponskih i nisko naponskih razvoda električne energije, u glavnom razvodnom ormaru kao i u razvodnim ormarićima u pojedinim prostorijama moraju biti postavljene jednopolne sheme električnih instalacija sa svim potrebnim podacima.

**Članak 43.**

Osim u prostorijama u kojima je zbog tehnologije rada potrebno neprekidno napajanje el. energijom, sve druge prostorije moraju imati mogućnost isključenja energije nakon

završenog rada ili u slučaju hitne potrebe (požar i sl.).

Za isključenje električne energije nakon završenog rada ili u slučaju hitne potrebe moraju na odgovarajućim mjestima biti izvedene električne sklopke. Sklopke treba postaviti izvan zone opasnosti od požara i eksplozije.

**Članak 44.**

Zabranjeno je upotrebljavati krpane ili predimenzionirane električne osigurače kao i postavljati provizorne električne instalacije.

Topljivi osigurači i automatske sklopke moraju biti tako dimenzionirani da se vodovi ne mogu pregrijati.

Kraj svakog osigurača i sklopke moraju biti postavljene oznake kojem strujnom krugu

pripadaju osigurači i sklopke.

Zamjena osigurača mora se obavljati samo originalnim ulošcima.

**Članak 45.**

Razvodni ormari moraju biti tako izvedeni da odgovaraju uvjetima koji vladaju u pojedinim prostorijama gdje su postavljeni.

Prostor oko razvodnih ormara mora uvijek biti slobodan.

Razvodni ormari moraju biti zaključani kako bi se onemogućio pristup neovlaštenim osobama.

Ključevi od ormara moraju se nalaziti na za to određenom mjestu.

Razvodni ormari moraju biti tako izvedeni da pri isključenju električne energije ostanu uključena trošila za nužnu rasvjetu, vatrogasne crpke i sl.

**Članak 46.**

Sklopke u razvodnim ormarima moraju biti tako izvedene da odgovaraju uvjetima koji vladaju u pojedinim prostorijama te moraju odgovarati zahtjevima njihove namjene.

U pojedinim prostorijama moraju se u ormare postavljati sklopke koje isključuju cjelokupnu instalaciju osim općeg i sigurnosnog osvjetljenja.

Na sklopkama moraju biti jasno označeni položaji, uključeno – isključeno, time da taj

položaj označava i signalna žaruljica.

**Članak 47.**

Električne instalacije i trošila moraju biti tako izvedeni i održavani da mjesta gdje se koriste ne predstavljaju opasnost od požara. Ispitivanja električnih instalacija i uređaja, razvodnih ormara (otpor izolacije, otpor uzemljenja) obavljaju se prije postavljanja uređaja u uporabu, nakon svakog premještanja uređaja, te u redovitim periodičnim razmacima sukladno važećim normama i propisima za određene elektroinstalacije.

**Članak 48.**

Električne instalacije i trošila moraju biti tako izvedene i održavane da mjesta gdje se koriste ne predstavljaju opasnost od požara.

U svim prostorijama sa zapaljivim i lakozapaljivim krutim tvarima mora se izvesti vodonepropusna elektro – instalacija.

**Članak 49.**

Električne instalacije moraju se u utvrđenim rokovima pregledati i ispitati od strane ovlaštenih pravnih osoba te je o svakom obavljenom pregledu i ispitivanju električnih instalacija i uređaja ispitivač dužan sastaviti zapisnik iz kojeg je vidljivo koji su nedostaci uočeni prilikom pregleda i što sve treba učiniti da se ti nedostaci otklone glede zaštite od požara.

**Mjere zaštite od požara na sustavu zaštite od djelovanja munje na građevinama**

**Članak 50.**

Na svim građevinama na kojima se obavlja djelatnost ili borave ljudi moraju biti postavljene instalacije za zaštitu od djelovanja munje sukladno tehničkim propisima.

Gromobranska instalacija mora biti izvedena, postavljena i održavana tako da se spriječi svaka mogućnost nastanka požara zbog atmosferskog pražnjenja.

O gromobranskim instalacijama svih građevina mora postojati tehnička dokumentacija.

**Članak 51.**

Pregled gromobranskih instalacija tijekom upotrebe mora se obavljati:

- poslije svakog popravka,

- nakon svakog udara munje u građevinu ili instalaciju,

- u redovitim periodičkim razmacima, ovisno o vrsti građevine ili njenog građevinskog dijela u skladu s Tehničkim propisima za sustave zaštite od djelovanja munje na građevinama.

O svakom pregledu mora se sastaviti zapisnik u koji se unose sve vrijednosti dobivene

pregledom i mjerenjem i iz njega se mora vidjeti je li instalacija ispravna i koji su popravci na njoj eventualno potrebni.

**Mjere zaštite od statičkog elektriciteta**

**Članak 52.**

Mjere zaštite od statičkog elektriciteta potrebno je provesti kod pretakanja zapaljivih

tekućina i plinova i to:

- odstranjivanjem izvora elektrostatskog naboja,

- uzemljivanjem i međusobnim povezivanjem svih vodljivih dijelova sustava pogona,

- povećanjem vodljivosti materijala,

- povećanjem vodljivosti okolnog medija.

Prije puštanja u rad odnosno pretakanja treba provjeriti, a kasnije održavati uzemljenje sustava tako da svaka točka pogona ima projektiranu vodljivost prema zemlji.

Cijevi za utakanje u spremnike moraju dosezati do blizu dna tako da ne ostanu iznad površine tekućine.

Potrebno je premostiti prirubničke spojeve na metalnim cjevovodima ako kvalitetna galvanska veza nije izvedena samim prirubničkim spojem.

Prijenosne posude i bačve sa zapaljivim i loše vodljivim tekućinama moraju se galvanski povezati i uzemljiti na mjestu punjenja ili pražnjenja, zajedno s posudama koje se pune ili prazne.

**Članak 53.**

U prostorijama gdje se pretaču lakohlapljive tekućine i plinovi potrebno je nositi odjeću i obuću od provodljivog materijala (kože, vodljive gume i dr.), a čiji otpor ne smije biti veći od 10 MΩ (megaoma).

Osim navedenog u prostorijama iz stavka 1. ovog članka primjena izolacijskih podova nije dopuštena, a ako su postavljeni, treba postaviti podne obloge koje provode statički elektricitet (antistatički podovi).

**Mjere zaštite od požara na uređajima i instalacijama ventilacije i grijanja**

**Članak 54.**

Svi uređaji i instalacije ventilacije i zagrijavanja moraju biti izvedeni i održavani tako da ne postoji opasnost od nastanka požara.

Način zagrijavanja, vrsta grijaćih tijela i njihov smještaj moraju odgovarati namjeni prostorije.

U prostorijama građevine i njenim pojedinim građevinskim dijelovima ne smiju se upotrebljavati električne grijalice s otvorenim grijačima, električni radijatori i drugi slični aparati i grijaća tijela, osim u za to posebno opremljenim prostorijama te uz prethodno pribavljen pristanak odgovorne osobe za zaštitu od požara.

Zagrijavanje poslovnih i drugih pomoćnih prostorija treba provoditi radijatorima centralnog grijanja ili priznatim uređajima i aparatima za zagrijavanje prostorija.

Na zidovima kroz koje prolaze ventilacijski ili klimatizacijski kanali moraju se ugraditi protupožarne zaklopke odgovarajuće vatrootpornosti.

Protupožarne zaklopke koje su ugrađene u ventilacijske sustave moraju se uredno održavati, sukladno Pravilniku o tehničkim normativima za ventilacijske ili klimatizacijske sustave, a najmanje jedanput godišnje ispitivati na funkcionalnost u sklopu ispitivanja stabilnih uređaja za dojavu i gašenje požara.

**IV. OSTALE MJERE ZAŠTITE OD POŽARA**

**Općenito**

**Članak 55.**

Svaki rad s otvorenim plamenom (plinski plamenici propan-butan, aparati za zavarivanje, brušenje, rezanje i lemljenje) može se obavljati u objektima ili drugim prostorima tek nakon zatražene i odobrene dozvole kod osobe zadužene za provođenje

preventivnih mjera zaštite od požara, koja će izvršiti uvid u tehnologiju rada i ako je potrebno dati upute o načinu zaštite od požara i izdati pismenu dozvolu za rad.

Za odlaganje masnih i nauljenih krpa, te ostalih otpadaka, treba postaviti metalne posude s poklopcima u radionicama održavanja.

Otpadni materijal (masti, ulja, lakovi, boje, masne krpe, pamučnjak, plastična i druga ambalaža, drvena piljevina, kao i drugi otpadni materijali), moraju se nakon završetka radne smjene iznijeti iz radnih i ostalih prostorija na za to određeno mjesto za zbrinjavanje otpada.

Zabranjeno je pretakanje goriva u skladištu ili drugim zatvorenim prostorima, kao i rad automobilskih motora dok su u blizini zapaljivih tvari.

**Članak 56.**

Zapaljive tekućine i ukapljeni naftni plin ne smiju se bacati ili ispuštati u odvodnu kanalizacijsku mrežu.

Zabranjeno je prati strojeve i uređaje zapaljivim tekućinama dok su u radu.

Motorni benzin, a naročito etilizirani benzini ne smiju se upotrebljavati za odmašćivanje, pranje i čišćenje predmeta.

**Članak 57.**

U određenim dijelovima građevina u kojima se drže ili koriste zapaljive i eksplozivne tekućine i plinovi, drugi lako zapaljivi materijali ili se stvaraju eksplozivne smjese zabranjeno je pušenje, upotreba otvorenog plamena, alata koji iskri, te držanje i smještaj tvari koje su sklone samozapaljivosti.

Smještaj i čuvanje navedenih tvari može se obavljati samo u posebnim građevinama ili posebnim skladišnim prostorima građevina koje su izgrađene za tu svrhu, a prema propisima o smještaju i čuvanju tih tvari.

U prostorijama u kojima se pri radu rabe spomenute tvari, iste se mogu držati u propisanim posudama i u količini potrebnoj za rad jedne smjene.

**V. USTROJSTVO I NAČIN OBAVLJANJA POSLOVA ZAŠTITE OD POŽARA**

**Članak 58.**

U objektima Ustanove djelatnik zadužen za obavljanje preventivnih poslova zaštite od požara u suradnji s ravnateljem dužan je provoditi i odgovoran je za sve propisane mjere zaštite od požara.

U sklopu unapređivanja zaštite od požara objekata i imovine taj djelatnik usko surađuje sa, savjetuje i konzultira ravnatelja Ustanove u svezi potrebnih provedaba mjera zaštite od požara propisanih zakonom, podzakonskim aktima, pravilnicima i prihvaćenim pravilima tehničke prakse.

**Članak 59.**

Odgovorna osoba zadužena za obavljanje preventivnih poslova zaštite od požara pri obavljanju kontrole i nadzora nad provedbom mjera zaštite od požara, neposredno priopćava rezultate ravnatelju Ustanove.

Kada djelatnik zadužen za obavljanje preventivnih poslova zaštite od požara pristupa izradi složenijih rješenja iz područja zaštite od požara, po odobrenju ravnatelja može koristiti sve stručne službe i kadrove.

Djelatnik zadužen za obavljanje preventivnih poslova zaštite od požara surađuje s drugim poduzećima, znanstvenim institucijama, vatrogasnim postrojbama i nadležnim

inspekcijama zaštite od požara, radi unapređivanja zaštite od požara u Ustanovi.

**Članak 60.**

U situacijama u kojima postoji mogućnost nastanka opasnosti od požara, djelatnici Ustanove moraju surađivati i dati sve potrebne informacije djelatniku zaduženom za obavljanje preventivnih poslova zaštite od požara, koji je dužan u takvim slučajevima pružiti im svu stručnu i tehničku pomoć radi otklanjanja mogućih opasnosti.

**Članak 61.**

Kada djelatnik zadužen za obavljanje preventivnih poslova zaštite od požara utvrdi da pojedini objekti ili dijelovi objekata ne zadovoljavaju sigurnosne uvjete vezane za zaštitu od požara za daljnji rad, dužan je o tome pismeno izvijestiti ravnatelja Ustanove te predložiti mjere koje je potrebno poduzeti.

Svaki radnik dužan je što hitnije, sam ili preko svog neposrednog rukovoditelja prijaviti svaki poremećaj ili uočenu opasnost od požara.

**Članak 62.**

Odgovorna osoba zadužena za obavljanje preventivnih poslova zaštite od požara obavlja slijedeće poslove:

- prilikom izgradnje novih i rekonstrukcije postojećih objekata, te nabavke opreme i sredstava za zaštitu od požara surađuje s osobama koje projektiraju, izvode i nadziru radove, te o tome obavještava ravnatelja,

- obavlja kontrolu provedbe internih pravilnika i općih akata, te uputa za siguran rad kojima se sprečava nastanak požara,

- obavlja kontrolu kretanja, zadržavanja i rada pojedinaca i vanjskih izvođača radova, te izdavanja potrebnih dozvola za rad s mogućim izvorima požara,

- obavlja kontrolu obavljenih rekonstrukcija ili adaptacija u objektima glede provođenja mjera zaštite od požara,

- daje odobrenje za vrstu opreme i sredstva za dojavu i gašenje požara koje nabavlja odjel nabave,

- prati primjenu propisa i normi iz područja zaštite od požara

- sudjeluje u izradi općih akata, uputa za rad sa sredstvima koja mogu prouzročiti požar i drugih akata iz područja zaštite od požara,

- sudjeluje u izradi i provođenju programa osposobljavanja za gašenje požara i spašavanja ljudi i imovine ugroženih požarom za sve radnike te vodi evidenciju o tome,

- vodi brigu o servisiranju, održavanju i funkcionalnom ispitivanju uređaja, opreme i sredstava za dojavu i gašenje požara te vodi evidenciju o njima,

- obavlja dnevnu i povremenu kontrolu opreme i sredstava za gašenje i dojavu požara na štićenim objektima i prostorima Ustanove.

**Članak 63.**

Prilikom obavljanja nadzora nad provedbom mjera zaštite od požara utvrđenih Zakonom, podzakonskim aktima i ovim Pravilnikom djelatnik zadužen za obavljanje preventivnih poslova zaštite od požara ima pravo:

- upozoriti i zabraniti rad svakom radniku ako svojim postupkom neposredno ugrožava sigurnost radnika i imovine (unosi otvorenu vatru u požarno ugrožen prostor, obavlja zavarivanje ili lemljenje u ugroženom prostoru bez dozvole ili dodatnih mjera sigurnosti itd.) te o tome odmah obavijestiti ravnatelja,

- utvrđeno neprovođenje propisanih mjera zaštite od požara prijaviti ravnatelju Ustanove,

- zabraniti rad ako prijeti neposredna opasnost od izbijanja požara te o tome odmah obavijestiti ravnatelja,

- zabraniti rad ako nisu provedene propisane mjere zaštite od požara te o tome odmah obavijestiti ravnatelja,

- udaljiti sa radnog mjesta radnika koji ne provodi propisane mjere zaštite od požara te o tome odmah obavijestiti ravnatelja.

**Članak 64.**

Svaki radnik u smjeni dužan je što hitnije prijaviti odgovornoj osobi zaštite od požara svaki veći poremećaj ili uočenu opasnost od požara ili eksplozije preko telefona ili na neki drugi za to predviđen način.

**VI. OBVEZE I ODGOVORNOSTI VEZANO UZ PROVEDBU MJERA ZAŠTITE OD POŽARA**

**Obveze osobe odgovorne za provođenje preventivnih mjera zaštite od požara**

**Članak 63.**

Osoba odgovorna za provođenje preventivnih mjera zaštite od požara dužna je prije početka i za vrijeme obavljanja radnih zadataka provoditi mjere zaštite od požara i eksplozije.

**Članak 64.**

Odgovorna osoba obavlja kontrolu i nadzor glede primjene propisanih i naređenih mjera zaštite od požara na radnim mjestima u prostorima građevine za koje je zadužen.

O uočenim nedostacima sastavlja zapisnik s prijedlogom i rokovima za njihovo otklanjanje.

Odgovorna osoba vodi brigu o potrebi postavljanja odgovarajuće opreme i sredstava za gašenje požara na pojedinim radnim mjestima ovisno o požarnoj opasnosti, kao i o njihovoj ispravnosti te redovitosti njihova pregleda i ispitivanja u propisanim vremenskim rokovima.

Odgovorna osoba za provođenje preventivnih mjera zaštite od požara je odgovorna da su svi zidni hidrantski ormari popunjeni propisanom opremom, da su lako dostupni i da je prostor oko hidrantskog ormarića u radijusu od 80 cm uvijek slobodan. Odgovorna osoba je odgovorna za nesmetan pristup vatrogasnoj opremi i sredstvima za gašenje požara. Odgovorna osoba je odgovorna da su svi evakuacijski putovi i izlazi uvijek prohodni i nezakrčeni, a vrata na prolazima i izlazima za evakuaciju uvijek otključana ili da je na drugi odgovarajući tehnički način omogućeno brzo i sigurno otključavanje istih.

**Članak 65.**

Odgovorna osoba za provođenje preventivnih mjera zaštite od požara je obvezna upoznati svakog radnika prije rasporeda na samostalno obavljanje poslova i radnih zadataka s opasnostima od požara i eksplozija te mjerama zaštite na tom radnom ili tehnološkom procesu.

Svakog radnika nakon premještaja s jednog na drugo radno mjesto te nakon izmjene tehnološkog procesa i radnog postupka odgovorna osoba je obvezna upoznati s opasnostima od požara i eksplozija i provođenjem odgovarajućih mjera zaštite.

Odgovorna osoba za zaštitu od požara je odgovorna da na radnim mjestima gdje postoje opasnosti za nastanak i širenje požara rade radnici koji su stručno osposobljeni za takve poslove.

**Obveze radnika u provedbi mjera zaštite od požara**

**Članak 66.**

Dužnosti radnika u provedbi mjera zaštite od požara i eksplozije su:

- svaki djelatnik koji prvi primijeti neposrednu opasnost od nastanka požara ili primijeti požar dužan je odmah otkloniti opasnost odnosno ugasiti požar, bez opasnosti za sebe ili druge osobe,

- poduzimati, provoditi i držati se propisanih mjera zaštite od požara na radnom mjestu i u radnom prostoru,

- upoznati se s odredbama ovog Pravilnika prije stupanja na rad i samostalnog obavljanja poslova na radnom mjestu,

- prije rasporeda na drugo radno mjesto upoznati se sa propisanim i drugim mjerama

zaštite od požara u svezi s novim poslovima na tom radnom mjestu,

- tijekom rada i nakon završetka radnog vremena stalno pratiti i kontrolirati rad, funkcioniranje i ispravnost sredstva rada, instalacija i drugih sredstava u bližoj i široj radnoj okolini te svaki kvar ili neispravnost koji bi mogao biti izvor nastanka požara prijaviti odgovornoj osobi ili ravnatelju Ustanove,

- pri obavljanju poslova i rukovanju s opasnim tvarima (zapaljive, korozivne, otpadne i sl.) spriječiti njihovo prolijevanje, curenje, prosipanje i istjecanje po radnim površinama,

- pridržavati se oznaka upozorenja i naputaka za zaštitu od požara koje su postavljene na radnom mjestu i u radnom prostoru,

- brinuti se da pristup vatrogasnoj opremi bude slobodan i omogućen, kako bi se ista mogla nesmetano koristiti te istu čuvati i pažljivo se odnositi prema njoj,

- odbiti rad na radnom mjestu s povećanim opasnostima od požara i eksplozije, ako nisu osigurane mjere za zaštitu od požara i eksplozije,

- surađivati i konzultirati djelatnika zaduženog za obavljanje preventivnih poslova zaštite od požara po svim pitanjima zaštite od požara,

- upozoriti i obavijestiti svakog djelatnika koji prilikom obavljanja redovnih poslova ne primjenjuje propisane mjere zaštite od požara,

- prekinuti rad na radnom mjestu ili u radnoj okolini ako se utvrdi da postoji izravna opasnost za nastanak i širenje požara ili se poslovi izvode na način suprotan pravilima zaštite od požara,

- sudjelovati u pripremi organiziranja osposobljavanja djelatnika za gašenje požara i

spašavanja ljudi i imovine ugroženih požarom.

**Članak 67.**

Lakše povrede radne obveze iz područja zaštite od požara i eksplozija su:

- nesudjelovanje u gašenju požara i sprječavanju širenje požara ako su njime nastale manje materijalne štete nakon požara,

- nemarno ili nesavjesno obavljanje obveza u vezi sa zaštitom od požara, ako nije izazvan požar ili eksplozija ili je nastala manja materijalna šteta,

- neprijavljivanje odgovornoj osobi za zaštitu od požara pojavu koja može prouzročiti

nastanak požara ili eksplozije,

- nemarno ili nesavjesno ponašanje prema opremi i sredstvima za gašenje požara,

- odbijanje rada duže od radnog vremena u slučaju kada se to iz preventivnih razloga zaštite od požara zahtijeva,

- raditi na radnom mjestu s povećanim opasnostima od požara ili eksplozije unatoč spoznaji da nisu osigurane mjere zaštite od požara.

**Članak 68.**

Teže povrede radne obveze iz područja zaštite od požara i eksplozije su:

- ne sudjelovati u gašenju požara i sprječavanju nastanka i širenja požara ako su nastale veće štete nakon požara, odnosno ako su uzrokovane lakše posljedice po zdravlje i život radnika i posljedice za imovinu,

- nemarno i nesavjesno obavljati radne obveze iz zaštite od požara čijim postupkom je

uzrokovan požar ili eksplozija pa je došlo do lakše posljedice po radnika ili imovinu,

- raditi na radnom mjestu s povećanim opasnostima od požara i eksplozije unatoč spoznaji da nisu osigurane mjere zaštite od požara, zbog čega je nastupila lakša posljedica za život i zdravlje radnika ili posljedica za imovinu,

- neopravdano odbiti izvršiti pojedine odluke, instrukcije i naputke iz zaštite od požara

koje su donijeli ili naložili ravnatelj ustanove i odgovorna osoba za zaštitu od požara, a zbog čega je došlo do požara ili eksplozije s lakšim posljedicama po život i zdravlje radnika ili posljedica za imovinu,

- ne prijaviti odgovornoj osobi za zaštitu od požara pojavu koja može prouzročiti požar ili eksploziju, ako je time nastala lakša posljedica za život i zdravlje radnika ili posljedice za imovinu,

- ne držati se propisa i pravila zaštite od požara na radnim mjestima s povećanim opasnostima od požara, sukladno ovom Pravilniku o zaštiti od požara ako je time učinjena lakša posljedica za život i zdravlje radnika ili posljedice za imovinu,

- odbiti rad duži od radnog vremena u slučaju nastanka i gašenja požara ili u slučaju spašavanja imovine nakon gašenja požara ako je time nastala lakša posljedica za život i zdravlje radnika ili posljedica za imovinu.

**Članak 69.**

Osobito teške povrede radne obveze iz područja zaštite od požara i eksplozija su:

- ne prisustvovati teoretskoj i praktičnoj obuci iz zaštite od požara i gašenje požara te spašavanja ljudi i imovine ugroženih požarom te vježbama evakuacije i spašavanja,

- ne sudjelovati u gašenju požara i sprječavanju nastanka i širenja požara ako su njime nastale veće materijalne štete, odnosno ako su uzrokovane lakše ili teže posljedice po zdravlje i život radnika i/ili imovinu,

- raditi na mjestima s povećanim opasnostima od požara s otvorenim plamenom, iskrećim alatom i sl. bez pisane dozvole za rad izdane od strane osobe zadužene za poslove zaštite od požara,

- nemarno ili nesavjesno obavljati radne obveze iz zaštite od požara čijim postupkom je uzrokovan požar ili eksplozija pa je došlo do lakše ili teže posljedice po radnika i/ili imovinu,

- raditi na radnom mjestu s povećanim opasnostima od požara i eksplozije unatoč spoznaji da nisu osigurane mjere zaštite od požara, zbog čega je nastupila lakša ili teža posljedica za život ili zdravlje radnika i/ili imovinu,

- neopravdano odbiti izvršiti pojedine odluke, instrukcije i naputke iz zaštite od požara koje su donijeli i naložili ravnatelj Ustanove ili odgovorna osoba za zaštitu od požara, a zbog čega je došlo do požara i/ili eksplozije s lakšim ili težim posljedicama po život i zdravlje radnika i/ili imovinu,

- ne prijaviti osobi zaduženoj za obavljanje poslova zaštite od požara situaciju koja može prouzročiti požar ili eksploziju, ako je time nastala lakša ili teža posljedica za život i zdravlje radnika i/ili imovinu,

- ne držati se propisa i pravila iz zaštite od požara na radnim mjestima s povećanim opasnostima od požara, sukladno ovom Pravilniku o zaštiti od požara, ako je time učinjena štetna posljedica za život i zdravlje radnika i/ili imovinu,

- odbiti rad duže od punog radnog vremena u slučaju nastanka i gašenja požara ili u slučaju spašavanja imovine nakon gašena požara, ako je time nastala štetna posljedica za život i zdravlje radnika i/ili imovinu,

- oštećivanje, zaklanjanje ili uklanjanje znakova sigurnosti,

- pušenje na mjestima gdje postoji povećana opasnost od nastanka požara i eksplozije (kotlovnica, skladišta, druga mjesta gdje se stalno ili povremeno radi s većom količinom zapaljivog materijala i sl.).

**VII. OBVEZE I ODGOVORNOSTI OSOBA S POSEBNIM OVLASTIMA I ODGOVORNOSTIMA U PROVEDBI MJERA ZAŠTITE OD POŽARA**

**Članak 70.**

Za neprovođenje propisanih zakonskih i podzakonskih akata, te ovim Pravilnikom određenih mjera zaštite od požara na nivou Ustanove odgovoran je ravnatelj.

Ravnatelj ustanove odgovoran je za posljedice koje proizlaze iz obavljanja poslova na radnim mjestima u objektima i prostorima, a na kojima nisu poduzete zakonom i podzakonskim aktima propisane, naređene ili priznate mjere zaštite od požara.

**Članak 71 .**

Odgovorne osobe iz prethodnog članka obavljaju kontrolu i nadzor primjene propisanih i naređenih mjera zaštite od požara na radnim mjestima i u prostorima građevina. O uočenim nedostacima sastavljaju zapisnik s prijedlogom i rokovima za njihovo otklanjanje.

**Članak 72.**

Ravnatelj i osoba odgovorna za zaštitu od požara dužni su:

- osigurati provedbu mjera propisanim Zakonom o zaštiti od požara, propisima donesenim na temelju Zakona o zaštiti od požara te drugim propisima, planovima, aktima i odlukama iz zaštite od požara te ovim pravilnikom,

- poduzimati mjere za smanjivanje opasnosti od nastanka i širenja požara, kao i mjere za unapređivanje stanja zaštite od požara na svom vlasništvu uzimajući u obzir ugroženost i stanje zaštite od požara,

- posjedovati uređaje, opremu, alat i sredstva za dojavu, gašenje i sprečavanje širenja požara,

- za neosiguravanje financijskih sredstava za provođenje Zakonom i podzakonskim aktima, te ovim Pravilnikom određenih mjera zaštite od požara.

**VIII. NAČIN OBAVLJANJA UNUTARNJE KONTROLE PROVEDBE MJERA ZAŠTITE OD POŽARA, TE OVLAŠTENJA, OBVEZE I ODGOVORNOSTI ZA OBAVLJANJE UNUTARNJE KONTROLE**

**Članak 73.**

Osoba zadužena za obavljanje poslova zaštite od požara je osnovni organizator i nositelj cjelokupnih poslova iz područja zaštite od požara i tehnoloških eksplozija na svim građevinama, građevinskim dijelovima i prostoru u vlasništvu ili na korištenju Ustanove te na svim radnim mjestima.

U cilju unapređenja zaštite od požara odgovorna osoba savjetuje ravnatelja i njegove pomoćnike, glede potrebitih financijskih ulaganja radi provedbe mjera zaštite od požara propisanih zakonom, podzakonskim aktima, prihvaćenih pravilima tehničke prakse u cilju povećanja sigurnosti imovine Ustanove.

**Članak 74.**

Kada odgovorna osoba utvrdi da pojedini objekt ne zadovoljava sigurnosne uvjete za

daljnji rad, dužna je o tome napismeno izvijestiti ravnatelja Ustanove.

**Članak 75.**

Odgovorna osoba obavlja slijedeće poslove:

- kontrolu primjene propisa iz područja zaštite od požara na projektu za izgradnju novih i rekonstrukciju postojećih građevina i procesa, te nabavku opreme i sredstava za rad,

- kontrolu provedbe internih pravilnika i općih akata te uputa za siguran rad (zaštita od požara),

- kontrolu kretanja, zadržavanja i rada pojedinaca i vanjskih izvođača radova te izdavanje potrebnih dozvola za kretanje i rad s otvorenim plamenom u ugroženim prostorima,

- kontrolu osposobljenosti i uvježbanosti djelatnika u rukovanju sredstvima za siguran rad i sredstvima za gašenje požara,

- kontrolu izvršenih rekonstrukcija ili adaptacija u pogonima i građevinama glede provođenja mjera zaštite od požara,

- daje odobrenje za vrstu opreme i sredstava za dojavu i gašenje požara koje nabavlja nabavna služba,

- kontrolu provođenja mjera zaštite od požara na radnim mjestima prilikom obavljanja svakog posla te druge kontrole glede zaštite od požara, a koje ovise o specifičnosti tehnologije obavljanja djelatnosti pravne osobe,

- prati primjenu propisa i normi iz područja zaštite od požara

- izrađuje opći akt, upute za rad na siguran način, projekte i druge akte iz područja zaštite od požara,

- izrađuje program osposobljavanja i obuke djelatnika za rukovanje opremom i sredstvima za gašenje požara, organizira i izvodi osposobljavanje i obuku, te vodi evidenciju o tome,

- vodi brigu o servisiranju i ispitivanju uređaja i sredstava za dojavu i gašenje požara.

**IX. NAČIN UPOZNAVANJA DJELATNIKA S OPASNOSTIMA I OPĆIM MJERAMA ZAŠTITE OD POŽARA NA RADNOM MJESTU PRILIKOM STUPANJA NA RAD ILI PROMJENE RADNOG MJESTA, ODNOSNO PRIJE OBAVLJANJA ODREĐENIH POSLOVA I RADNJI OD STRANE DRUGIH OSOBA TE VOĐENJA EVIDENCIJE**

**Članak 76.**

Svakog djelatnika koji prvi put dolazi na radno mjesto, odgovorna osoba dužna je upoznati s opasnostima glede nastanka požara i eksplozije na tom radnom mjestu i njegovoj okolini te poduzimanju mjera zaštite da ne nastane požar i eksplozija.

Nakon završenog upoznavanja djelatnika, izdaje mu se pisani naputak o opasnostima i

mjerama zaštite od požara kojih se mora držati tijekom rada.

Nakon upoznavanja i predaje pisanih naputaka, djelatnik potpisuje izjavu da je upoznat s opasnostima i mjerama koje mora poduzimati na tom radnom mjestu da ne nastanu požar i/ili eksplozija.

U slučaju kada se djelatnik premješta s jednog radnog mjesta na drugo radno mjesto na kojemu su opasnosti i mjere zaštite od požara različite od prethodnog, o neposrednim opasnostima i mjerama zaštite od požara koje mora provoditi na tom novom radnom mjestu dužna ga je upoznati odgovorna osoba te ponoviti postupak sukladno stavku 2. i 3. ovog članka.

**X. NAČIN OSPOSOBLJAVANJA DJELATNIKA ZA RUKOVANJE PRIRUČNOM OPREMOM I SREDSTVIMA ZA DOJAVU I GAŠENJE POČETNIH POŽARA, PERIODIČNE PROVJERE ZNANJA I VOĐENJA EVIDENCIJE O TOME**

**Članak 77.**

Svaki radnik prije rasporeda na radno mjesto mora proći osnovno osposobljavanje u trajanju od minimalno 8 školskih sati na način i po programu utvrđenom Pravilnikom o programu i načinu osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugrožene požarom (“Narodne novine” broj: 61/94.).

Osposobljavanje radnika povjerava se onoj pravnoj osobi koja ispunjava uvjete za osposobljavanje radnika i koja ima suglasnost Ministarstva unutarnjih poslova za obavljanje tih poslova.

**Članak 78.**

Djelatnicima koji uspješno polože program osposobljavanja izdaje se Uvjerenje. Uvjerenja o osposobljenosti čuvaju se u uredu djelatnika zaduženog za obavljanje preventivnih poslova zaštite od požara u dosjeima djelatnika.

**Članak 79.**

O djelatnicima koji sudjeluju u procesu osposobljavanja iz zaštite od požara vodi se evidencija. Evidencije iz prethodnog stavka vodi djelatnik zadužen za obavljanje preventivnih poslova zaštite od požara u suradnji s ravnateljem Ustanove.

**XI. SLUŽBE I OSOBE ZADUŽENE ZA ODRŽAVANJE U ISPRAVNOM STANJU OPREME I SREDSTAVA ZA DOJAVU I GAŠENJE POŽARA SA OPISOM ZADUŽENJA**

**Članak 80.**

Svu opremu za gašenje i dojavu požara Ustanove obavezno je držati u ispravnom stanju.

**Članak 81.**

Dužnost osobe zadužene za obavljanje poslova zaštite od požara je da vodi skrb o redovitoj kontroli i ispravnosti opreme te da vodi potrebnu evidenciju.

**Člana 82.**

U objektima Ustanove postavljena je i izvedena slijedeća vatrogasna oprema i sredstva za gašenje i dojavu požara:

1. Vatrogasni aparati - broj, vrsta i raspored daje se u Prilogu 2. i 3. 3
2. Sustav za otkrivanje i dojavu zemnog plina

**Vatrogasni aparati**

**Članak 83.**

Održavanje ručnih vatrogasnih aparata obuhvaća redovni pregled, periodički pregled i

kontrolno ispitivanje od strane ovlaštenih pravnih osoba, a sukladno Pravilniku o vatrogasnim aparatima.

Navedeni poslovi provode se prema planu i programu koji mora biti usklađen s Pravilnikom o vatrogasnim aparatima (NN br. 101/2011 i 74/13).

Periodični pregled vatrogasnih aparata obavljaju serviseri kojima je Ministarstvo unutarnjih poslova izdalo ovlaštenje za obavljanje periodičnih pregleda vatrogasnih aparata.

Periodični pregled vatrogasnih aparata obavlja se najmanje jednom godišnje.

S ovlaštenom pravnom osobom – serviserom za periodični servis vatrogasnih aparata obavezno se sklapa ugovor ili izdaje narudžbenica.

**Članak 84.**

Redovni pregled ručnih i prijevoznih vatrogasnih aparata obavlja odgovorna osoba za

zaštitu od požara i to:

- najmanje jednom mjesečno u građevinama u kojima se aparati nalaze na otvorenom

prostoru,

- najmanje jednom svaka tri mjeseca u prostorijama u kojima nema korozivne atmosfere.

Redovnim pregledom utvrđuje se:

- označenost, uočljivost i dostupnost vatrogasnog aparata,

- opće stanje vatrogasnog aparata,

- kompletnost vatrogasnog aparata,

- stanje plombe zatvarača odnosno ventila vatrogasnog aparata,

- i druge radnje propisane u uputi proizvođača.

**Članak 85.**

U slučaju uočenih nedostataka ili neispravnosti vatrogasnih aparata, osobe koje obavljaju redovni pregled obvezne su odmah isti zamijeniti sa ispravnim servisiranim, te nedostatak ukloniti putem stručne osobe ovlaštenog servisa.

**Članak 86.**

O obavljenom redovnom pregledu vatrogasnih aparata vodi se evidencija na obrascu Priloga 3., koji je sastavni dio ovog Pravilnika, te se kopija obrasca svaka tri mjeseca dostavlja djelatniku zaduženom za obavljanje preventivnih poslova zaštite od požara, koji vodi evidenciju o istom.

**Članak 87.**

Djelatnik zadužen za obavljanje preventivnih poslova zaštite od požara odgovoran je da vatrogasni aparati budu servisirani i označeni odgovarajućim naljepnicama na način kako je to predviđeno Pravilnikom o vatrogasnim aparatima.

**Članak 88.**

Periodični pregled ručnih i prijevoznih vatrogasnih aparata obavlja se:

- najmanje jednom u šest mjeseci na građevinama u kojima se aparati nalaze na otvorenom prostoru,

- najmanje jednom u godini vatrogasne aparate koji se nalaze u objektima u kojima nema korozivne atmosfere.

**Članak 89.**

O izvršenim periodičnim pregledima vatrogasnih aparata vodi se evidencija.

Evidenciju vodi djelatnik zadužen za obavljanje preventivnih poslova zaštite od požara.

**Članak 90.**

Periodični servis vatrogasnih aparata u uporabi obavlja se najmanje jednom godišnje, a ovisno o uvjetima smještaja i češće, te nakon svakog aktiviranja ili uočenog nedostatka na vatrogasnom aparatu.

**XII. USTROJSTVO MOTRENJA, JAVLJANJA I UZBUNJIVANJA O OPASNOSTIMA OD POŽARA**

**Motrenje**

**Članak 91.**

U prostorima Ustanove su stalno prisutni radnici te motrenje u slučaju požara obavljaju u sklopu svojih radnih zadataka u svom djelokrugu rada.

**Javljanje**

**Članak 92.**

Svaki djelatnik Ustanove koji primijeti da je buknuo požar na objektu ili u neposrednoj blizini objekata Ustanove ili primijeti takvo stanje koje bi moglo izazvati požar, dužan je bez odgode i bez obzira na veličinu požara odmah telefonom ili na bilo koji drugi način o tome obavijestiti profesionalnu vatrogasnu postrojbu na broj telefona 193 ili Državnu upravu za zaštitu i spašavanje na broj telefona 112.

**Uzbunjivanje**

**Članak 93.**

Radnici i drugo osoblje koje se zateče u prostoriji u kojoj je planuo požar dužni su bez panike napustiti prostoriju.

Napuštanje prostorije mora biti u roku označenom na ploči upozorenja i ne smije biti duže od 30 sekundi.

**Članak 94.**

Prostoriju iz prethodnog članka zadnja napušta odgovorna osoba za zaštitu od požara.

Osoba koja zadnja napušta prostoriju dužna je zatvoriti sve otvore uključujući prozore i vrata te prekinuti ventilacijski sustav na glavnoj sklopki razvodnog ormara i isključiti električnu struju.

**XIII. POSTUPANJE DJELATNIKA U SLUČAJU NASTANKA POŽARA**

**Članak 95.**

Svaki djelatnik koji prvi primijeti neposrednu opasnost za nastanak požara ili prvi primijeti požar, dužan je odmah otkloniti opasnost, odnosno ugasiti požar, ako to može bez opasnosti za sebe ili druge osobe.

Ako djelatnik to ne može učiniti sam, dužan je odmah obavijestiti ostale djelatnike, profesionalnu vatrogasnu postrojbu br. tel. 193 ili Državnu upravu za zaštitu i spašavanje tel. 112.

**Članak 96.**

Prije napuštanja radnih prostorija i početka gašenja požara svaki djelatnik na svom radnom mjestu mora:

- pravodobno procijeniti pravac i brzinu širenja požara,

- isključiti električnu struju,

- zatvoriti dotok gorive tvari ako se radi o zapaljivim tekućinama ili plinovima,

- organizirano izvesti sve osobe iz prostora ugroženog požarom,

- spriječiti nastanak panike prilikom izlaska iz radnih prostora,

- izvesti na slobodan prostor sva motorna vozila.

**Članak 97.**

Odgovorni djelatnik za zaštitu od požara čim sazna za požar, utvrđuje koje se sve mjere moraju poduzeti kod upotrebe sredstava i opreme za gašenje požara, organizacije gašenja, evakuacije i spašavanja, traženja pomoći u slučaju ozlijeđenih osoba i sl. Također preuzima vođenje akcije gašenja požara do dolaska vatrogasne postrojbe.

Kao voditelj akcije gašenja požara dužan je osigurati da se na mjesto požara donesu raspoloživi i odgovarajući aparati za gašenje, te druga oprema koja se može koristiti za gašenje požara.

Prilikom akcije gašenja požara na mjestu požara smije se nalaziti samo potreban broj radnika.

Radi smanjenja štete mora se voditi briga da se izbjegne nepotrebno polijevanje vode po predmetima i inventaru, te se uklone materijali koji bi mogli biti oštećeni od širenja

požara.

**Članak 98.**

Svi djelatnici koji se zateknu u neposrednoj blizini požara dužni su na poziv odgovorne osobe za vrijeme gašenje požara pristupiti gašenju požara i spašavanju ljudi i imovine ugrožene požarom.

**Članak 99.**

Nakon završetka akcije gašenja požara zatečena odgovorna osoba, u suradnji s voditeljem akcije gašenja profesionalne vatrogasne postrojbe dužna je:

- na mjestu požara osigurati dežurstvo u potrebnom vremenskom trajanju radi sprečavanja ponovne pojave požara,

- osigurati dežurstvo na mjestu požara do dana, ako je požar ugašen tijekom noći,

- dežurnom tijekom dežurstva osigurati potrebnu vatrogasnu opremu i sredstva za gašenje požara.

**Članak 100.**

Upotrijebljenu opremu i sredstva za gašenje požara potrebno je žurno servisirati, te

dovesti u ispravno stanje i postaviti na za to određena mjesta.

**XIV. PRIJELAZNE I ZAVRŠNE ODREDBE**

**Članak 101.**

U slučaju nesuglasja u provedbi ovog Pravilnika pravo tumačenja primarno ima ravnatelj Ustanove, a sekundarno odgovorna osoba za obavljanje preventivnih poslova zaštite od požara.

**Članak 102.**

Ovaj Pravilnik stupa na snagu danom objave na oglasnoj ploči.

**Članak 103.**

Izmjene i dopune ovoga Pravilnika donose se na način koji propisuje ravnatelj.

Predsjednica Domskog odbora:

Jelena Mamić, prof.

\_\_\_\_\_\_\_\_\_\_\_\_\_\_\_\_\_

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_

Ivana Vukšić, mag.philol. croat.

KLASA:602-03/25-01-04/01

URBROJ:251-483-25-02-5

Zagreb, 30. 6. 2025.

**Prilog I- RASPORED RUČNIH I PRIJEVOZNIH VATROGASNIH APARATA**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***Građevina***  ***(prostor)*** | Prostorija | ***Klasa požara***  ***(A,B,C,D)*** | ***Požarno***  ***opterećenje*** | ***Površina***  ***prostorije*** | ***Broj vatrogasnih aparata*** | | | | | | | | | | |
| ***(GJ/m2)*** | ***(m2)*** | S-6 | S-9 | S-12 | S-50 | S-100 | CO2-3 | CO2-5 | CO2-10 | CO2-30 |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |

**Prilog II- PLAN I PROGRAM REDOVITIH PREGLEDA RUČNIH I PRIJEVOZNIH VATROGASNIH APARATA**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Građevina, prostorija i/ili prostor smještaja aparata,**  **tipa aparata i rok pregleda** | | | | | | **Činjenica koja se utvrđuje redovnim pregledom** | | | | |
| **Prostorija (prostor)** | **Tip aparata i tvor. broj** | **Datum redovnog pregleda** | **Datum periodičnog pregleda** | **Naziv servisera** | **Serijski broj evidencijske naljepnice** | **Označenost, uočljivost i dostupnost aparata** | **Opće stanje aparata** | **Kompletnost aparata** | **Stanje plombe, zatvarača, odnosno ventila** | **Druge radnje** |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |